b'\n_START_ARTICLE_\nDubl\xc4\x83 enigm\xc4\x83\n_START_SECTION_\nRezumat\n_START_PARAGRAPH_\nAcest thriller psihologic relateaz\xc4\x83  povestea unei perechi de gemene identice, una iubitoare \xc8\x99i dr\xc4\x83gu\xc8\x9b\xc4\x83 \xc8\x99i cealalt\xc4\x83 cu tulbur\xc4\x83ri psihice severe. Un medic este ucis \xc8\x99i martorii o identific\xc4\x83 pe una dintre gemene ca fiind persoana pe care au v\xc4\x83zut-o av\xc3\xa2nd o alterca\xc8\x9bie cu victima cu scurt timp \xc3\xaenainte de moartea sa. Detectivul care investigheaz\xc4\x83 cazul nu poate stabili care dintre cele dou\xc4\x83 gemene a f\xc4\x83cut crima, deoarece martorii nu pot s\xc4\x83 le deosebeasc\xc4\x83, iar una dintre ele are un alibi, dar niciuna dintre ele nu vrea s\xc4\x83 spun\xc4\x83 al cui este alibiul. _NEWLINE_Poli\xc8\x9bi\xc8\x99tii solicit\xc4\x83 asisten\xc8\x9ba unui medic care studiaz\xc4\x83 psihologia gemenilor pentru a-i ajuta s\xc4\x83 rezolve acest caz. Dar medicul se \xc3\xaendr\xc4\x83goste\xc8\x99te de cea iubitoare, iar cealalt\xc4\x83 \xc3\xaencearc\xc4\x83 s\xc4\x83-l ucid\xc4\x83. O cacealma pus\xc4\x83 la cale de poli\xc8\x9bi\xc8\x99ti cu ajutorul uneia dintre gemene o face pe geam\xc4\x83na criminal\xc4\x83 s\xc4\x83 se descopere ca adev\xc4\x83rata uciga\xc8\x99\xc4\x83.\n_START_SECTION_\nRecep\xc8\x9bie critic\xc4\x83\n_START_PARAGRAPH_\nAtunci c\xc3\xa2nd filmul a fost lansat, revista Variety i-a dat filmului o recenzie mixt\xc4\x83, scriind: "Dubl\xc4\x83 enigm\xc4\x83 ruleaz\xc4\x83 gam\xc4\x83 complet\xc4\x83 de teme aflate \xc3\xaen prezent \xc3\xaen vog\xc4\x83 la box office - de la psihiatrie la romantism apoi \xc3\xaenapoi la identitate dubl\xc4\x83 \xc8\x99i crim\xc4\x83 misterioas\xc4\x83. Dar, \xc3\xaen ciuda ingredientelor individual puternice, amestecul nu este prea reu\xc8\x99it... Lew Ayres este distribuit \xc3\xaen rolul s\xc4\x83u familiar de medic - un specialist \xc3\xaen gemeni identici. Pu\xc8\x9bin mai \xc3\xaen v\xc3\xa2rst\xc4\x83 \xc8\x99i purt\xc3\xa2nd musta\xc8\x9b\xc4\x83, Ayres p\xc4\x83streaz\xc4\x83 \xc3\xaenc\xc4\x83 o mare parte din sinceritatea lui b\xc4\x83ie\xc8\x9beasc\xc4\x83 atr\xc4\x83g\xc4\x83toare. Dar \xc3\xaen clinciurile romantice, Ayres este rigid \xc8\x99i pare u\xc8\x99or jenat."._NEWLINE_Bosley Crowther, critic de film pentru The New York Times, a fost \xc8\x99i el critic, scriind: "Dubl\xc4\x83 enigm\xc4\x83, ca \xc8\x99i multe altele de acest fel, sufer\xc4\x83 din lipsa de ingeniozitate a autorului s\xc4\x83u pentru a rezolva puzzle-ul \xc3\xaentr-o manier\xc4\x83 satisf\xc4\x83c\xc4\x83toare. Ca \xc8\x99i \xc3\xaen filmul s\xc4\x83u anterior \xc8\x99i superior, The Woman in the Window, dr. Johnson rezolv\xc4\x83 problema cu pu\xc8\x9bin\xc4\x83 \xc8\x99mecherie, care nu-i pune \xc3\xaen valoare m\xc4\x83iestria. _NEWLINE_Criticului de film Dennis Schwartz i-a pl\xc4\x83cut filmul \xc8\x99i a scris: "Siodmak merit\xc4\x83 mari laude pentru p\xc4\x83strarea melodramei agreabile \xc8\x99i inteligente atunci c\xc3\xa2nd se ocup\xc4\x83 at\xc3\xa2t cu efectul dublurilor, c\xc3\xa2t \xc8\x99i cu rivalitatea \xc3\xaentre surori; el o face mai bine dec\xc3\xa2t modul \xc3\xaen care majoritatea filmelor au acoperit aceste subiecte, ar\xc4\x83t\xc3\xa2nd c\xc4\x83 gemenii identici ar putea ar\xc4\x83ta la fel, dar au atitudini psihologice diferite".\n_START_SECTION_\nRemake\n_START_PARAGRAPH_\n\xc3\x8en anul 1984 s-a f\xc4\x83cut o versiune a filmului pentru televiziune, cu Jane Seymour \xc3\xaen rolul gemenelor \xc8\x99i Vincent Gardenia \xc3\xaen rolul poli\xc8\x9bistului.'